26 красавіка 1986 года на Чарнобыльскай АЭС адбыўся выбух, які быў прызнаны найбуйнейшаю тэхнагеннай катастрофай ХХ стагоддзя. Адгукнуліся на чужую бяду людзі з розных краінаў. Сярод валанцёраў была і ірландка Эдзі Роўч, заснавальніца «Chernobyl Children International» – першага ў свеце фонду дапамогі дзецям, якія жывуць на забруджаных радыяцыяй тэрыторыях. У 1991 годзе яшчэ ніхто не меркаваў, што аздараўленне дзяцей за мяжой неўзабаве стане адной з самых распаўсюджаных формаў гуманітарнай дапамогі: паводле прыблізных падлікаў, за 30 гадоў у такіх праграмах узялі ўдзел больш як паўмільёна дзяцей.